Дзед Мароз  
*Янка Журба*

У вопратцы белай,

Шырокай, даўгой,

З вялікай пушыстай

Мятлой-барадой

Прыйшоў к нам здалёку

Дзядуля Мароз,

Завеі і холад

З сабою прынёс.

У бель апранае

І дрэвы, й кусты,

На рэчках, азёрах

Будуе масты.

Па вуліцы ходзіць

Ды снегам хрушчыць

Вятры з сабой водзіць,

У дрэвах трашчыць.

Ён грукае ў сцены

І хат і сяней

Ды голасам гулкім

Склікае дзяцей:

«Выходзьце, рабяты:

Час ладзіць каток.

Дык жыва ж за працу,

Шумлівы гурток!»

1921 г.